MITI O LOKALNI IN EKOLOŠKI HRANI
V okviru študentskega inovativnega projekta za družbeno korist - ŠIPK študentje različnih fakultet Univerze v Mariboru sodelujemo pri projektu Izboljšanje stopnje samooskrbe na območju LAS Ovtar. Seznanjamo se s stopnjo lokalne samooskrbe na območju, ki ga pokriva LAS Ovtar. 
Stopnja samooskrbe je v Sloveniji zelo nizka. Po podatkih Statističnega urada v letu 2016 je najnižja samooskrba na področju sadja, in sicer je trenutno nekje 31,8% , sadju sledi zelenjava z 41,7% in krompir z 54,9%. 
Na območju Slovenskih Goric je zelo velik potencial za povečanje samooskrbe, kar že zdaj pričajo kmetije, ki ponujajo svoje domače izdelke in produkte v okvirju Ovtarjeve ponudbe. Ovtarjeva ponudba zajema produkte in pridelke vseh vrst: izdelke iz medu, vina, sadja, zelenjave, sadik in cvetja. V ponudbo so vključene še vinogradniške in turistične kmetije. Izdelki in produkti, ki so iz lokalnega območja in povečujejo samooskrbo so vedno bolj zaželeni med populacijo saj se ljudje zavedajo, da je lokalna hrana boljša in na naše zdravje ugodneje vpliva kot tista, ki k nam pripotuje iz oddaljenih držav. Vedno bolj se zavedamo, da je to tudi najprimernejša prehrana za naše otroke, v šolah in vrtcih, kjer se kmetje povezujejo z Zadrugo Dobrina in se njihova hrana v manjšem delu že vključuje v obroke otrok.
Še zmeraj pa se med potrošniki pojavljajo določena prepričanja o lokalni, ekološki hrani, zaradi katerih se mnogi ne odločijo za nakup lokalnih in/ali ekoloških izdelkov in pridelkov.

MIT ŠT. 1: EKOLOŠKI KMETJE ŠKROPIJO PONOČI

Kupci pogosto menijo, da se ekološka hrana ne škropi. Če kmetovalec kmetuje po načelih ekološkega kmetijstva, lahko uporablja po veljavni zakonodaji dovoljena sredstva za zaščito rastlin (npr. pripravke na osnovi žvepla in bakra), ki so pa s strani kontrolnih organov strogo nadzorovana. Ti insekticidi in gnojila so sestavljena iz naravnih in organskih komponent. Eno takih škropiv je naravni Piretrin. Piretrin se pridobiva iz skupine več vrst cvetnic iz rodu krizantem, ki jih zaradi privlačnih cvetov gojimo tudi kot okrasno cvetje. Pripravek se v obliki raztopine uporablja za škropljenje poljščin in vrtnin. Upoštevati je potrebno, da je toksičen tudi za koristne žuželke kot so čebele, zato je priporočljivo z njim škropiti zvečer. Ker na svetlobi hitro razpade, bomo najboljši učinek dosegli, ko se zmrači ali ponoči. Takšno škropivo je tudi npr. Neemazal T/S. Prav tako se v korist koristnih organizmov ta insekticid uporablja v večernih urah. S poznavanjem načina dela okoljsko odgovornega kmetovanja, bo tudi odločitev za domače, lokalne ekološke pridelke in izdelke trdnejša. 

